วันแรกที่มีพสพ ตอนแรกแฟนไม่ได้ใส่ถุงยางค่ะ แต่ยังไม่มีการหลั่ง จนเราบอกให้เขาใส่ถุง เราค่อนข้างกังวลเลยให้แฟนไปซื้อยาคุมฉุกเฉินมาให้กินหลังจากนั้น 1 ชม. กินครบทั้ง 2 เม็ดตรงตามเวลาค่ะ วันนั้นไม่มีอาการข้างเคียงใดๆ เลย จนผ่านมา 3 วัน รู้สึกหน่วงๆ ปวดๆ ตรงท้องน้อย แล้วท้องน้อยก็แข็งๆ ป่องๆ มีอาการเวียนหัวคลื่นไส้ด้วยค่ะ อยากทราบว่าเป็นอาการอันตรายรึเปล่าคะ แล้วมีความเสี่ยงที่จะตั้งครรภ์มากแค่ไหนคะ
สวัสดีค่ะ ยาคุมกำเนิดฉุกเฉินคือการรับประทานยาคุมกำเนิดที่มีขนาดฮอร์โมนเพศหญิงในปริมาณที่สูงหลังการมีเพศสัมพันธ์เพื่อป้องกันการตั้งครรภ์ จะได้ผลดีที่สุดเมื่อรับประทานภายใน 72 ชั่วโมงหลังมีเพศสัมพันธ์ ถ้ากินเลยจากนี้ ประสิทธิภาพจะได้ไม่ถึงตามที่กล่าวกันไว้คือประมาณ 85-95%ในกรณีที่กินภายใน 72 ชั่วโมง มีโอกาสตั้งครรภ์ได้น้อยค่ะผลข้างเคียงหลังกินยาคุมฉุกเฉินอาจทำให้มีเลือดออกผิดปกติจากช่องคลอด หรือทำให้ประจำเดือนมาคลาดเคลื่อนไปจากปกติ คัดตึงเต้านม คลื่นไส้อาเจียน เวียนศีรษะที่มักค่อยๆดีขึ้นได้เอง ไม่ต้องทำอะไร หากไม่ได้มีอาการรุนแรงหรือเป็นเรื้อรังแนะนำให้สังเกตประจำเดือนในรอบถัดไปว่ามาตามปกติหรือไม่ หากมาช้ากว่า 35 วัน ควรไปพบสูตินรีแพทย์หรือลองซื้อชุดตรวจการตั้งครรภ์มาตรวจเองเบื้องต้น และถ้าจะมีเพศสัมพันธ์ควรจะป้องกันไว้ก่อนเช่นใช้ยาคุมแบบแผง หรือฉีดยาคุม หรือฝังยาคุม หรือป้องกันขณะมีเพศสัมพันธ์ด้วยการใช้ถุงยางอนามัยค่ะ ไม่แนะนำให้ใช้ยาคุมฉุกเฉินบ่อยๆเพราะประสิทธิภาพต่ำกว่าวิธีอื่นและทำให้ประจำเดือนคลาดเคลื่อนได้มาก